**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 18.02.2024, ora 08.00 – 19.02.2024, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 19.02.2024, ora 07.00**

**RÂURI**

**Debitele au fost în general în scădere,** exceptând râurile din bazinele hidrografice: Vedea, Bârlad, Prut (exceptând cursul inferior), bazinul inferior al Argeşului şi cele din Dobrogea unde au fost staționare precum și cursurile inferioare ale Siretului şi Prutului unde au fost în creștere prin propagare.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Crișuri, Mureș, Bega, Timiș, Bârzava, Caraş, Nera, Suceava, Moldova, Bistrița, Trotuș, Putna, bazinul superior și mijlociu al Oltului, bazinele superioare ale Jiului şi Buzăului şi pe cursurile Siretului şi Prutului. Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Moravița, Vedea, Rm. Sărat, Bârlad, Jijia, pe unii afluenți din bazinele inferioare ale Jiului, Oltului, Argeșului și pe unele râuri din Dobrogea.

Nivelurile pe râuri la stațiile hidrometrice se situează **sub COTELE DE ATENȚIE.**

**Debitele vor fi în general în scădere,** exceptând râurile din bazinele hidrografice: Jiu, Vedea, Argeș, Ialomița, Bârlad, Prut (exceptând cursul inferior) şi cele din Dobrogea, unde vor fi relativ staționare.

Pe cursul inferior al Prutului debitele vor fi in creştere prin propagare.

Sunt posibile ușoare creșteri de niveluri și debite pe unele râuri mici din sud – vestul, centrul și nordul țării, datorită precipitațiilor lichide, slab cantitativ, prognozate și cedării apei din stratul de zăpadă din zonele montane aferente.

Nivelurile pe râuri la stațiile hidrometrice se vor situa **sub COTELE DE ATENȚIE.**

**DUNĂRE**

**Debitul** la intrarea în ţară (secţiunea Baziaş) în intervalul 18.02.2024 – 19.02.2024 **a fost în creştere,** având valoareade **7300 m3/s**, peste media multianuală a lunii **februarie (5300 m3/s).**

În aval de Porţile de Fier debitele au fost în creștere.

**Debitul la intrarea în ţară (secţiunea Baziaş) va fi în creştere (7400 m3/s).**

În aval de Porţile de Fier, debitele vor fi în scădere la Gruia, staţionare la Calafat şi în creştere pe sectorul Bechet-Tulcea.

***Se situează în faza I de apărare următoarele sectoare de dig:***

- Sf. Gheorghe şi T. Vladimirescu (din administrarea ANAR); Nufăru Victoria (din administrarea consiliilor locale) - jud. Tulcea.

**2.** **Situația meteorologică în intervalul 18.02.2024, ora 09.00 – 19.02.2024 ora 06.00**

**ÎN ŢARĂ**

**Valorile termice diurne s-au situat peste normele** climatologice ale datei în majoritatea zonelor țării, dar în special în vest și sud-vest, unde abaterile față de mediile multianuale au fost de până la 8...11 grade. Cerul a fost mai mult noros în est și sud-est și parțial în centru, iar în restul teritoriului a fost variabil, cu înnorări temporare. A plouat slab în cea mai mare parte a Moldovei, pe alocuri în Transilvania (în primele ore în sud-estul regiunii au fost precipitații mixte) și izolat în Dobrogea, Muntenia, nordul Olteniei și vestul Banatului; la munte au fost ninsori în general slabe, însă la altitudini mai mici de 1100 m și ploi sau lapoviță. Vântul a suflat slab și moderat, cu intensificări locale în regiunile estice (cu viteze mai mari, de până la 55 km/h, în nordul Moldovei) și izolat în extremitatea de sud-vest, precum și pe crestele Carpaților Meridionali (temporar rafale în jurul a 80 km/h în grupa vestică). Este strat de zăpadă în cea mai mare parte a zonei montane și aseară la ora 20 măsura, în platformele stațiilor meteorologice, până la 165 cm în Munții Făgăraș, 144 cm în Munții Călimani și 115 cm în Munții Țarcu. Temperaturile maxime s-au încadrat între 3 grade la Întorsura Buzăului și 17 grade la Drobeta-Turnu Severin. La ora 6 valorile termice erau cuprinse între -5 grade la Dej și Târgu Lăpuș și 8 grade la Drobeta Turnu Severin. S-a semnalat ceață la începutul intervalului local în Oltenia (unde izolat a persistat până în orele amiezii), în Muntenia și Maramureș, iar noaptea în Transilvania.

***Obs:*** *de ieri de la ora 6 au fost în vigoare atenționări cod galben pentru fenomene meteorologice periculoase imediate, 4 emise de către SRPV Craiova, 1 de către CNPM București pentru Muntenia și 1 de către SRPV Sibiu.*

**LA BUCUREŞTI**

**Valorile termice au fost ușor mai ridicate** decât normele perioadei. Cerul a fost mai mult noros, iar vântul a suflat în general slab. Temperatura maximă a fost de 8 grade la Afumați și de 9 grade la Filaret și Băneasa. La ora 6 se înregistrau 3 grade la Afumați și Băneasa și 4 grade la Filaret. La începutul zilei, în zona periurbană trecător s-a format ceață.

 **3. Prognoza meteorologică în intervalul 19.02.2024, ora 09.00 – 20.02.2024, ora 09.00**

**ÎN ŢARĂ**

**Cerul va fi mai mult noros.** Va ploua slab, mai ales seara și noaptea, în Banat, Crișana, Maramureș, local în Transilvania, nordul Moldovei și izolat în restul teritoriului. La munte vor fi precipitații mai ales sub formă de lapoviță și ninsoare și condiții de polei. Polei va fi posibil să se formeze, noaptea, și în nord-estul teritoriului. Cantitățile de apă vor depăși izolat 10...15 l/mp în nord-vest. Vântul va sufla slab și moderat, cu ușoare intensificări pe crestele montane. Temperaturile maxime se vor încadra între 4 și 12 grade, iar cele minime între -5 și 5 grade. Dimineața și noaptea pe alocuri se va forma ceață.

**LA BUCUREŞTI**

**Cerul va fi mai mult noros,** iar vântul va sufla slab și moderat. Temperatura maximă va fi de 8...9 grade, iar cea minimă de 0...2 grade. În ultimele ore ale intervalului vor fi condiții de ceață.

**4. Buletin nivometeorologic pentru perioada 18.12.2024 ora 20 – 19.12.2024 ora 20**

**Fenomene meteo predominante: Ninsori slabe.**

**Principalele mecanisme ce conduc la declanșarea avalanșelor: zăpadă proaspătă şi alunecarea întregului strat.**

**TABEL RISCURI DE AVALANŞE**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNŢII FĂGĂRAŞ** | **RISC MARE (4)** | **RISC ÎNSEMNAT (3)** |
| **MUNŢII BUCEGI** | **RISC MODERAT (2)** | **RISC REDUS (1)** |
| **Munţii Parâng-Şureanu** | **RISC MARE (4)** | **RISC ÎNSEMNAT (3)** |
| **Munții Țarcu-Godeanu** | **RISC ÎNSEMNAT (3)** | **RISC ÎNSEMNAT (3)** |
| **CEAHLĂU** | **RISC MODERAT (2)** | **RISC MODERAT (2)** |
| **MUNȚII RODNEI** | **RISC ÎNSEMNAT (3)** | **RISC MODERAT (2)** |
| **BISTRIȚEI- CĂLIMANI** | **RISC ÎNSEMNAT (3)** | **RISC MODERAT (2)** |
| **Munții Vlădeasa – Muntele Mare, Gilău** | **RISC MODERAT (2)** | **RISC MODERAT (2)** |

**Evoluția vremii în intervalul 16.02.2024 - 18.02.2024**

Vremea a fost frumoasă în prima parte a intervalului, cu cer mai mult senin și cu temperaturile diurne ridicate, până la valori ușor pozitive înspre creste în cursul zilei de sâmbătă, 17 februarie. În noaptea de sâmbătă spre duminică și în cursul zilei de duminică, 18 februarie, cerul a prezentat înnorări temporare și pe arii restrânse s-au semnalat precipitații slabe, mai ales sub formă de ninsoare, cu precădere în Carpații Orientali și în estul celor Meridionali. Vântul a prezentat intensificări temporare de 50-60 km/h în zonele înalte din Carpații Orientali și Meridionali, trecător cu 70-80 km/h pe crestele din vestul Carpaților Meridionali(Vf.Țarcu). Trecător s-a semnalat ceață, asociată și cu depuneri de chiciură pe crestele din Orientali. Stratul de zăpadă a scăzut în medie cu 1-2 cm în Carpații Orientali și Occidentali, și cu până la 11 cm în Carpații Meridionali.

**Evoluția stratului de zăpadă și a riscului de avalanșă, în zona montană înaltă:**

**Masivul Făgăraș:** **RISC MARE (4)**

**La peste 1800 m**: în partea superioară a stratului de zăpadă se întâlnesc în continuare 50-55 cm de zăpadă cu rezistență redusă, depusă în cursul acestei săptămâni, mai ales pe versanții nordici. Stratul de zăpadă prezintă la suprafață unele cruste de gheață formate prin înghețarea zăpezii umezite în zilele trecute. În zona crestelor se întâlnesc cornișe și unele plăci de vânt, cu rezistenţă scăzută, care se pot rupe la supraîncărcări. În zonele adăpostite sunt prezente depozite şi troiene de zăpadă însemnate. În special la supraîncărcări, pe pantele mai înclinate, straturile de zăpadă instabilă de la suprafață pot aluneca peste cele mai dure din interior, iar plăcile de vânt se pot rupe, ducând la declanșarea de avalanșe de dimensiuni medii și mari. Riscul va fi **RISC MARE (4).**

**Și la altitudini de sub 1800 m** stratul depus în ultima săptămână este pe alocuri consistent pe versanții nordici, dar răcirea vremii va induce o ușoară consolidare în strat, în timp. Pe anumite pante vor fi condiții pentru declanșări ale unor avalanșe de dimensiuni medii și izolat mari la altitudini apropiate de 1800 m, riscul fiind prezent mai ales la supraîncărcări și **RISC ÎNSEMNAT (3)**.

**Munţii Rodnei:** **RISC ÎNSEMNAT (3)**

**La peste 1800 m**, În partea superioară a stratului se întâlnesc local 10-20 cm de zăpadă depusă la începutul acestei săptămâni peste zăpada mai veche și care pe alocuri mai are încă rezistență scăzută. În zonele adăpostite sunt troiene şi acumulări mai însemnate, iar în zona crestelor cornișe și plăci de vânt, ce se pot rupe la supraîncărcări. În profunzime stratul este înghețat și compact, cu multiple cruste de gheață. Pe pantele suficient de înclinate, plăcile de vânt se pot rupe, iar straturile de la suprafaţă cu rezistență redusă vor putea aluneca peste cele mai dure, din profunzime, ducând la declanșarea unor avalanșe de dimensiuni medii și cu totul izolat mari, riscul fiind prezent la supraîncărcări. Riscul declanșării avalanșelor se va menține **RISC ÎNSEMNAT (3)**.

**La altitudini mai mici de 1800 m,** Există un **RISC MODERAT (2)** de declanșare a unor avalanșe de dimensiuni mici sau medii între 1600-1800 m, la supraîncărcări, pe pantele cu depozite însemnate, care să angreneze straturile cu rezistență redusă constituite în special din zăpada căzută în ultima săptămână și care mai poate avea grosimi de peste 10-15 cm. Riscul se va menține **RISC MODERAT (2)**.

**Munţii Bucegi:** **RISC MODERAT (2)**.

**La peste 1800 m**, Pe versanții nordici se întâlnesc anumite văi și pante unde pe alocuri stratul depus în ultima săptămână depășește 15-20 cm, dar în ansamblu zăpada este stabilizată. La altitudini de 1800-2200 m, zăpada recentă este depusă pe multe pante, în special de pe expozițiile nordice, peste cruste de gheață. În zonele adăpostite se întâlnesc unele depozite mai consistente. În profunzime, stratul mai vechi este în general înghețat şi compact. În aceste condiții, stratul de zăpadă cu rezistență mai redusă, poate fi dislocat în avalanșe medii doar pe anumiți versanți nordici, la supraîncărcări mari, în rest probabilitatea declanșării fiind redusă la avalanșe de dimensiuni mici, pe anumite pante cu depozite cu **RISC MODERAT (2)**.

**Sub 1800 m**: stratul are dimensiuni reduse și prezintă cruste de îngheț la suprafață pe fondul răcirii vremii. La altitudini de 1600-1800 m se mai pot întâlni unele depozite pe versanții nordici din care, la supraîncărcări mari, să se genereze în condiții de supraîncărcări mari unele avalanșe de mici dimensiuni pe pantele mai înclinate de la altitudini apropiate de 1800 m, riscul fiind **RISC REDUS (1)**.

**Munţii Parâng-Şureanu:** **RISC MARE (4)**

**Peste 1800 m**: În special pe versanții nordici, în partea superioară a zăpezii întâlnim un strat încă destul de instabil în primii 40-50 cm de zăpadă, depuși la începutul săptămânii. Spre creste întâlnim unele cornișe și plăci de vânt. În profunzime stratul este înghețat și stabilizat. Pe pantele suficient de înclinate, se pot declanșa avalanșe de dimensiuni medii și izolat mari, prin alunecarea zăpezii instabile și cu rezistență scăzută, inclusiv prin ruperea plăcilor de vânt din zona crestelor, riscul fiind amplificat la supraîncărcări. Riscul declanșării avalanșelor va fi **RISC MARE (4)**.

**La altitudini mai mici de 1800 m** răcirea vremii va aduce o ușoară consolidare a stratului în zăpada umezită în zilele precedente. Local se întâlnesc însă zone cu rezistență scăzută în primii 20-30 cm de strat, în special pe versanții nordici. În profunzime zăpada veche este încă umezită și de grosimi importante pe anumite văi. În văile și zonele adăpostite zăpada este acumulată în depozite mari. Mai ales la supraîncărcări, se pot produce avalanșe de dimensiuni medii și izolat mai mari la altitudini apropiate de 1800 m, riscul fiind **RISC ÎNSEMNAT (3)**.

**Munţii Țarcu-Godeanu:** **RISC ÎNSEMNAT (3)**

**La peste 1800 m:** Stratul de zăpadă mai prezintă pe alocuri 30-40 cm de zăpadă instabilă și rezistență scăzută în partea superioară, în special pe văile de la 1800-2000 m, unde a fost depusă de vânt. În zonele adăpostite întâlnim depozite mari și troiene de peste 1-2 metri. În zona crestelor sunt cornișe, iar spre creste sunt formate plăci de vânt, care se mai pot rupe la supraîncărcări. Mai ales la supraîncărcări, se mențin condițiile favorabile pentru declanșarea unor avalanșe de dimensiuni medii și izolat mari. Riscul declanșării avalanșelor va fi **RISC ÎNSEMNAT (3)**.

**La altitudini mai mici de 1800 m,** zăpada încă are dimensiuni importante și este umezită. Temperaturile negative din cursul nopții și dimineții vor induce o ușoară consolidare în strat. În văile și zonele adăpostite zăpada este acumulată în depozite mai mari. Mai ales la supraîncărcări, se pot declanșa curgeri și avalanșe de dimensiuni medii și cu totul izolat mari - riscul de declanșare al unor avalanșelor fiind mai însemnat la altitudini de 1600-1800 m- riscul fiind **RISC ÎNSEMNAT (3)**.

**Munţii Călimani-Bistriţei:** **RISC ÎNSEMNAT (3)**

**La peste 1800 m**, În zona superioară a stratului regăsim local 20-30 cm de zăpadă acumulată la începutul săptămânii și depusă peste stratul mai vechi ce prezenta pe alocuri rezistență încă redusă. În zonele adăpostite sunt troiene şi acumulări mai însemnate, iar în zona crestelor unele plăci de vânt. În profunzime stratul este înghețat și compact, cu multiple cruste de gheață. Pe pantele suficient de înclinate, straturile de la suprafaţă cu rezistență redusă vor putea aluneca peste cele mai dure, din profunzime, ducând la declanșarea unor avalanșe de dimensiuni medii și cu totul izolat mari, riscul fiind prezent mai ales la supraîncărcări și pe versanții nordici, respectiv vestici. Riscul declanșării avalanșelor va fi **RISC ÎNSEMNAT (3)**.

**La altitudini mai mici de 1800 m:** stratul s-a consolidat ușor ca urmare a răcirii vremii. Mai ales la supraîncărcări, pe pantele mai înclinate, vor fi condiţii pentru declanșare unor avalanșe de dimensiuni mici și izolat medii, în special la altitudini de 1600-1800 m, ce pot angrena mai ales ultimul strat depus, riscul fiind **RISC MODERAT (2)**.

**Masivul Ceahlău:** **RISC MODERAT (2)**

Stratul recent depus de zăpadă are local grosimi de peste 15-20 cm, mai ales pe versanții nordici și vestici. În profunzime stratul este compact și stabil. Mai ales la supraîncărcări, vor fi condiții de avalanșe mici și izolat chiar medii, în special pe pantele și pe văile unde se întâlnesc acumulări mai mari de zăpadă. Riscul este **RISC MODERAT (2)**.

**Masivul Vlădeasa:** **RISC MODERAT (2)**

Stratul de zăpadă s-a stabilizat ușor pe fondul răcirii vremii și este mai consistent pe anumite văi, îndeosebi din versanții vestici. În zonele înalte regăsim pe anumite văi și pante 15-20 cm de zăpadă acumulată la începutul săptămânii. Mai ales la supraîncărcări, se pot declanșa curgeri și avalanșe de dimensiuni mici și cu totul izolat medii, riscul fiind **RISC MODERAT (2)**.

**În data de 18.02.2024, la ora 14**, stratul de zăpadă din platforma stațiilor meteorologice măsura:

**Carpaţii Meridionali:** 163 cm la Bâlea Lac, 115 cm la Vf. Țarcu, 79 cm la Păltiniș, 70 cm la Vf. Omu, 54 cm la Parâng, 59 cm la Cuntu, 9 cm la Predeal, petice la Sinaia și Fundata.

**Carpaţii Orientali:** 144 cm la Vf. Călimani, 62 cm la Vf. Iezer, 58 cm la Vf. Lăcăuți, 42 cm la Bucin, 54 cm la Ceahlău-Toaca, petice la Penteleu.

**Carpaţii Occidentali:** 29 cm la Stâna de Vale, 24 cm la Vf. Vlădeasa, 7 cm la Băișoara, 11 cm la Semenic.

**Prognoza vremii în intervalul 18.02.2024, ora 20:00 – 19.02.2024, ora 20:00:**

Regimul termic se va situa ușor peste cel normal al acestei perioade. Cerul va prezenta unele înnorări temporare și pe arii restrânse în Carpații Meridionali și Orientali se vor semnala precipitații slabe, mai ales sub formă de ninsoare, trecător însă și de lapoviță la altitudini joase. Vântul va sufla slab și moderat, cu intensificări temporare pe creste din sector predominant nord-vestic, ce pot atinge 40-50 km/h. Stratul de zăpadă nu va suferi modificări importante în zonele înalte și se va mai tasa la altitudini joase.

**Temperaturi prognozate în intervalul 18.02.2024 ora 20 - 19.02.2024 ora 20:**

**Peste 1800 m:** temperaturi minime: -10..-5 grade

temperaturi maxime: -1...4 grade

**Sub 1800 m:** temperaturi minime: -5…-1 grade

temperaturi maxime: -2…4 grade

**Vânt la peste 2000 m:** din sector nord-vestic, cu viteze temporare de 50 km/h.

**Izoterma de 0 grade:** oscilează între 800-1400 m.

**Notă: Legenda de coduri de culori pentru caracterizarea riscului la avalanşe:**

**RISC FOARTE MARE -** cod roşu (5) ■- Instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■: pe anumite pante suficient de înclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS -** cod verde **(1)** ■**:** stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

1. ***CALITATEA APELOR***
	1. **Pe fluviul Dunărea**

Nu au fost semnalate evenimente deosebite.

* 1. **Pe râurile interioare**

Nu au fost semnalate evenimente deosebite.

* 1. **Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 15.02.2024, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Media zilnică de 50 µg/m3 pentru PM10** (pulberi în suspensie cu diametrul sub 10 microni) **nu a fost depășită la nici o staţie de monitoring a calităţii aerului, din teritoriu.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei:**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 15.02.2024 – 16.02.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4.** **În municipiul Bucureşti şi judeţul Ilfov**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**5. Probleme de Alimentări cu apă:**

**Administrația Bazinală de Apă Prut-Bârlad:**

 **Judeţul Botoşani:**

 - Se menţine situaţia de restricţii în alimentarea cu apă pentru piscicultură la folosinţa:

 - S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii.

  **Judeţul Iaşi:**

- Se mentine situatia de restrictii in alimentarea cu apa pentru piscicultura la folosintele:

 \* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin reducerea debitelor la sursa r. Miletin – ac.Halceni corespunzator treptei I de aplicare a restrictiilor.

 \* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

 \* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

 - Se aplica situatia de restrictii in alimentarea cu apa la folosinta:

 \* S.C. APAVITAL S.A.Iasi prin reducerea debitelor la sursa r. Bahlui – ac.Parcovaci corespunzator treptei II de aplicare a restrictiilor.

  **Judeţul Vaslui:**

 - Se mentin prevederile „Planului de restrictii si folosire a apei in perioade deficitare”, astfel:

 \* treapta III - pentru S.C. AQUAVAS S.A. VASLUI – Sucursala Vaslui din acumularea Solesti.

**-A.B.A. Jiu** informează că începând cu data de 17.05.2022 a fost oprită alimentarea cu apă a Barajului Valea de Peşti din Priza Câmpu lui Neag (Buta, **jud. Hunedoara**), pentru efectuarea lucrărilor de înlocuire a conductei Buta-Baraj.

**DIRECȚIA COMUNICARE**